ประกาศสำนักงานคณะกรรมการการเลือกตั้ง

เรื่อง หลักเกณฑ์และแนวทางในการเบิกค่าใช้จ่ายในการเลือกตั้งสมาชิกสภาผู้แทนราษฎร
ตามระเบียบคณะกรรมการการเลือกตั้งว่าด้วยการใช้จ่ายเงินในการดำเนินการเกี่ยวกับการเลือกตั้ง
สมาชิกสภาผู้แทนราษฎร

โดยที่เป็นการสมควรกำหนดหลักเกณฑ์และแนวทางในการเบิกค่าใช้จ่ายในการเลือกตั้ง
สมาชิกสภาผู้แทนราษฎร เป็นไปด้วยความเรียบร้อย มีความชัดเจน และเป็นมาตรฐานเดียวกัน
อาศัยอำนาจตามความในมาตรา ๕๔ และมาตรา ๕๗ แห่งพระราชบัญญัติประกอบรัฐธรรมนูญ
ว่าด้วยคณะกรรมการการเลือกตั้ง พ.ศ. ๒๕๖๐ เลขาธิการคณะกรรมการการเลือกตั้งจึงกำหนดแนวทาง
และอัตราเพื่อเบิกค่าใช้จ่ายตามระเบียบคณะกรรมการการเลือกตั้งว่าด้วยการใช้จ่ายเงินในการดำเนินการ
เกี่ยวกับการเลือกตั้งสมาชิกสภาผู้แทนราษฎร พ.ศ. ๒๕๖๖ ดังต่อไปนี้

ข้อ ๑ ค่าใช้จ่ายใดมีกฎหมาย ระเบียบ ประกาศ และมติคณะกรรมการการเลือกตั้งกำหนดไว้
เป็นการเฉพาะ ให้ผู้มีอำนาจเบิกจ่ายค่าใช้จ่ายดังกล่าวตามรายการและอัตราที่กำหนดไว้ เช่น
(๑) ค่าตอบแทนบุคคลที่ได้รับแต่งตั้งให้ปฏิบัติหน้าที่ในการเลือกตั้งสมาชิกสภาผู้แทนราษฎร
(๒) ค่าตอบแทนการปฏิบัติงานนอกเวลาทำการ
(๓) ค่าใช้จ่ายในการฝึกอบรม
(๔) ค่าใช้จ่ายในการเดินทางไปปฏิบัติงาน
(๕) ค่ารับรอง เงินสมนาคุณและเงินการกุศล
(๖) เงินชดเชยผู้ประสบภัยเนื่องจากการปฏิบัติงานเลือกตั้ง

ข้อ ๒ ค่าใช้จ่ายนอกเหนือจากข้อ ๑ ให้เบิกจ่ายได้ ดังนี้
(๑) ค่าพาหนะขนส่งสิ่งของและอุปกรณ์การเลือกตั้ง อัตราหน่วยเลือกตั้งละไม่เกิน ๔๐๐ บาท
(๒) ค่าอาหาร ค่าอาหารว่างและเครื่องดื่ม ให้เบิกจ่ายตามอัตราบัญชีหมายเลข ๑ ค่ารับรอง
ของระเบียบคณะกรรมการการเลือกตั้งว่าด้วยค่ารับรอง เงินสมนาคุณและเงินการกุศล พ.ศ. ๒๕๖๐
กรณีดังต่อไปนี้

ก. วันประชุมชี้แจงคณะกรรมการการเลือกตั้งประจำเขตเลือกตั้ง ผู้อำนวยการ
การเลือกตั้งประจำเขตเลือกตั้ง อนุกรรมการการเลือกตั้งประจำเขตเลือกตั้ง เจ้าหน้าที่และนายทะเบียนอำเภอ
เจ้าหน้าที่ศูนย์รวมคะแนนและเจ้าหน้าที่ผู้ที่เกี่ยวข้อง

ข. วันประชุมชี้แจงการปฏิบัติงานของคณะกรรมการประจำหน่วยเลือกตั้ง หรือการปฏิบัติงานอื่น
ที่สำนักงานคณะกรรมการการเลือกตั้งจัดสรรงบประมาณให้ดำเนินการเป็นค่าอาหาร ค่าอาหารว่าง
และเครื่องดื่มในการดำเนินการนั้น

ค. วันรับสมัครรับเลือกตั้งสมาชิกสภาผู้แทนราษฎร สำหรับเจ้าหน้าที่ผู้ดำเนินการรับสมัคร
และผู้ที่เกี่ยวข้อง

ง. วันเลือกตั้งสำหรับเจ้าหน้าที่รวมคะแนน และผู้ที่เกี่ยวข้อง

(๓) ค่าอาหารว่างและเครื่องดื่มสำหรับการประชุมของผู้ตรวจการเลือกตั้ง ผู้ช่วยปฏิบัติงาน
ของผู้ตรวจการเลือกตั้ง และผู้เข้าร่วมประชุมอีกไม่เกินครึ่งละ ๗ คน มื้อละไม่เกิน ๕๐ บาท ต่อคน
ต่อครึ่งวัน

(๔) ค่าใช้จ่ายในการเดินทางและค่ารับรองของผู้แทนองค์กรจัดการเลือกตั้งต่างประเทศ
และองค์การระหว่างประเทศ ซึ่งมาสังเกตการณ์การเลือกตั้ง โดยให้นำระเบียบคณะกรรมการ
การเลือกตั้งว่าด้วยค่าใช้จ่ายในการเดินทางไปปฏิบัติงาน พ.ศ. ๒๕๕๐ และที่แก้ไขเพิ่มเติม (ฉบับที่ ๒)
พ.ศ. ๒๕๕๓ และระเบียบคณะกรรมการการเลือกตั้งว่าด้วยค่ารับรอง เงินสมนาคุณและเงินการกุศล
พ.ศ. ๒๕๖๐ มาใช้บังคับโดยอนุโลม แล้วแต่กรณี

(๕) ค่าเช่าที่พักของกรรมการประจำหน่วยเลือกตั้งที่มาส่งหีบบัตรเลือกตั้งในวันเลือกตั้ง
เฉพาะหน่วยเลือกตั้งในเขตพื้นที่พิเศษ ให้เบิกได้ไม่เกิน ๔ คนต่อหน่วยเลือกตั้ง ในลักษณะเหมาจ่าย
๖๐๐ บาท ต่อคนต่อคืน

(๖) ค่าบริการโทรศัพท์เคลื่อนที่ของพนักงานเพื่อใช้ในการปฏิบัติงานเลือกตั้งสมาชิกสภาผู้แทนราษฎร
โดยผู้อำนวยการสำนักงานคณะกรรมการการเลือกตั้งประจำจังหวัดและกรุงเทพมหานครอนุมัติให้พนักงาน
ของสำนักงานคณะกรรมการการเลือกตั้งประจำจังหวัดและกรุงเทพมหานคร เบิกจ่ายได้ในอัตราเหมาจ่ายได้
ไม่เกินคนละ ๑,๐๐๐ บาท รวมแล้วไม่เกิน ๓,๐๐๐ บาท

(๗) ค่าใช้จ่ายในการใช้สถานที่ของหน่วยงานของรัฐ เพื่อใช้ปฏิบัติงานเป็นการชั่วคราว
เบิกจ่ายได้เท่าที่จ่ายจริงตามความจำเป็นและเหมาะสม

(๘) ค่าใช้จ่ายต่าง ๆ ที่เกิดจากการใช้พัสดุ ที่ยืมจากหน่วยงานอื่น เพื่อใช้ปฏิบัติงาน
กรณีจำเป็นเร่งด่วนเป็นการชั่วคราว ให้เบิกจ่ายได้เท่าที่จ่ายจริง โดยต้องดำเนินการตามระเบียบ
กระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. ๒๕๖๐

(๙) ผู้ซึ่งได้รับแต่งตั้งให้ช่วยเหลือการปฏิบัติงานในการเลือกตั้งที่ต้องเข้ารับการฝึกอบรม
ก่อนปฏิบัติหน้าที่ ให้มีสิทธิเบิกค่าอาหาร ค่าอาหารว่างและเครื่องดื่ม โดยให้นำระเบียบคณะกรรมการ
การเลือกตั้งว่าด้วยค่าใช้จ่ายในการฝึกอบรม พ.ศ. ๒๕๖๑ มาใช้บังคับโดยอนุโลม

ข้อ ๓ กรณีมีการสั่งให้มีการเลือกตั้งใหม่ หรือการออกเสียงลงคะแนนใหม่ หรือนับคะแนนใหม่
หรือการเลือกตั้งสมาชิกสภาผู้แทนราษฎรเพิ่มเติม หรือการเลือกตั้งแทนตำแหน่งที่ว่าง ให้เบิกจ่ายได้
ตามข้อ ๑ และข้อ ๒

ทั้งนี้ ตั้งแต่วันที่ ๑ เมษายน ๒๕๖๖ เป็นต้นไป

ประกาศ ณ วันที่ ๗ เมษายน พ.ศ. ๒๕๖๖

แสวง บุญมี

เลขาธิการคณะกรรมการการเลือกตั้ง